REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/273-14

24. decembar 2014. godine

B e o g r a d

ZAPISNIK

13. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 30. SEPTEMBRA 2014. GODINE

Sednica je počela u 14 časova i 15 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Ivan Karić, Dejan Čapo i Enis Imamović.

Sednici nisu prisustvovali članovi Odbora: Zoran Pralica, Dragomir Karić, Aleksandar Jovičić, Novica Tončev, Dragan Šutanovac, Vladimir Marinković i Mladen Grujić.

Sednici su, na poziv predsednika, prisustvovali: Janez Kopač, direktor Sekretarijata Energetske zajednice, Barbara Jakšova, šef Odseka Sekretarijata Energetske zajednice za odnose s javnošću, Mirjana Filipović, državni sekretar u Ministarstvu rudrstva i energetike, Ljubo Maćić, predsednik Saveta Agencije za energetiku Republike Srbije i Dragan Vlaisavljević, direktor Direkcije za trgovinu električnom energijom JP EPS.

Na predlog predsednika, Odbor je jednoglasno utvrdio sledeći

D n e v n i r e d

1. Prezentacija stanja u evropskim integracijama Srbije iz oblasti energetike;

2. Razno.

Pre prelaska na rad prema dnevnom redu, Odbor je većinom glasova usvojio zapisnike sedme, osme, devete i desete sednice Odbora.

Prva tačka dnevnog reda – **Prezentacija stanja u evropskim integracijama Srbije iz oblasti energetike**

Janez Kopač, direktor Sekretarijata Energetske zajednice (EnZ), izrazio je zadovoljstvo zbog prezentacije Godišnjeg iveštaja o napretku Srbije u vezi ispunjavanja obaveza iz Ugovora o Energetskoj zajednici za period od juna 2013. do juna 2014. godine. Odbor Narodne skupštine za privredu, regionalni razvoj, trgovinu, turizam i energetiku već drugu godinu organizuje u Narodnoj skupštini predstavljanje rezultata koje je Republika Srbija ostvarila u oblasti energetike za godinu dana.

EnZ čini devet članica, potpisnica Ugovora o osnivanju EnZ. Jedna članica je Evropska unija, a ostalih osam potpisnica Ugovora su: Srbija, Bosna i Hercegovina, Ukrajina, Moldavija, Albanija, Makedonija, Privremena misija Ujedinjenih nacija na Kosovu, u skladu sa Rezolucijom 1244 Saveta bezbednosti Ujedinjenih nacija i Ukrajina. Gruzija uskoro postaje punopravna članica, a Jermenija, Norveška i Turska su posmatrači.

Dijalog Srbije sa Evropskom komisijom u oblasti energetike institucionalizovan je kroz tela ustanovljena Ugovorom o osnivanju Energetske zajednice. Odluke donosi Savet ministara EnZ koji se sastaje jednom godišnje. Svake godine druga ugovorna strana predsedava radom EnZ. Ove godine predsedava Ukrajina. Tzv. Stalna grupa na visokom nivou, u kojoj Srbiju predstavlja Jelena Simović, sastaje se četiri puta godišnje. Regulatorni odbor je savetodavno telo, koje čine predstavnici regulatornih tela, a Srbiju predstavlja Ljubo Maćić, predsednik Saveta Agencije za energetiku Republike Srbije. EnZ ima četiri foruma, za električnu energiju, gas, naftu i socijalna pitanja, koji se sastaju jednom godišnje. Najznačajniji forumi su Forum za električnu energiju i Forum za gas. Forum za naftu se sastaje u Beogradu, Forum za gas u Sloveniji, a Forum za električnu energiju u Atini. Budžet EnZ je oko tri i po miliona evra. Evropska unija uplaćuje skoro 95%, a Srbija oko 18 000 evra godišnje.

Ugovor o Energetskoj zajednici je potpisan 2005. godine, stupio je na snagu 2006. godine, sa ciljem da se napravi integracija sa Evropskom unijom na području tržišta gasa i električne energije, odnosno da se formira jedinstveno tržište na kome važe jedinstvena pravila. Ovim dokumentom se otvara mogućnost za uspostavljanje čvršćih međusobnih veza u sektoru energetike između Ugovornih strana iz Jugoistočne Evrope (JIE), kao i veza sa Austrijom, Italijom, Slovenijom, Hrvatskom, Mađarskom, Grčkom, Rumunijom i Bugarskom (Bugarska, Rumunija i Hrvatska su ulaskom u članstvo EU prestale biti individualne zemlje članice EnZ). Na taj način omogućeno je regionalno povezivanje u sektoru energetike, koje podrazumeva: stvaranje stabilnog regulatornog i tržišnog okvira u Jugoistočnoj Evropi i Evropskoj uniji u cilju privlačenja investicija u sektore električne energije i prirodnog gasa, kako bi se omogućilo stabilno snabdevanje energijom neophodno za ekonomski razvoj i socijalnu stabilnost, stvaranje jedinstvenog pravnog okvira za trgovinu električnom energijom i gasom u JIE i EU. U međuvremenu je ovo povezivanje prošireno i na unapređenje sigurnosti snabdevanja u regionu JIE, poboljšanje stanja životne sredine, povećanje energetske efikasnosti i upotrebe obnovljivih izvora energije u regionu, razvoj konkurentnog tržišta energije i stvaranje jedinstvenog tržišta energije. Tokom prethodnih nekoliko godina ustanovljene su i druge dimenzije Ugovora o osnivanju EnZ. Uvedena je socijalna dimenzija u energetici, pre svega kroz zaštitu ugroženih potrošača i socijalni dijalog u energetici i osnovan Socijalni forum. Jedinstveno tržište i konkurencija donose sigurnost snabdevanja potrošača energentima, po cenama koje nisu monopolske.

Pravni poredak EnZ, između ostalog, čine dve uredbe i tri direktive iz oblasti gasa i tri uredbe i dve direktive iz oblasti električne energije (tzv. Treći energetski paket direktiva), tri direktive iz oblasti zaštite životne sredine i dr. Ovi propisi sadrže obaveze i rokove koje države članice treba da preuzmu u svoje pravne poretke. U ovom trenutku najvažnija obaveza za sve države članice EnZ je transponovanje tzv. Trećeg energetskog paketa direktiva do 1. januara 2015. godine. Što se tiče pitanja regulatornog tela, potrebno je da Srbija izmeni Zakon o energetici i da proširi ovlašćenja nezavisnog regulatornog tela. Agencija za energetiku RS je osnovana propisima tzv. Drugog energetskog paketa direktiva radi nezavisnog obračuna tarifa za električnu energiju i gas, odnosno cene po kojoj se kroz infrastrukturu, kablove i gasovode, prenosi struja ili gas, jer bi vlasnik kabla ili gasovoda mogao obračunati cenu koju želi, pošto ima monopol. Treći paket direktiva nastao je kao posledica toga što regulatorna tela nisu bila u potpunosti nezavisna. Radi obezbeđivanja nezavisnosti regulatornog tela, potrebno je da Narodna skupština redovno daje saglasnost na finansijski plan Agencije za energetiku RS, kao i da donosioci odluka u Agenciji budu adekvatno plaćeni, jer su izloženi riziku od pritisaka velikih igrača na energetskom tržištu. Novim zakonom o energetici Agencija će dobiti veća ovlašćenja i Narodna skupština će imati veću odgovornost da obezbedi nezavisnost ovog regulatornog tela, koje je po znanju i kvalitetu rada zaposlenih najbolje u regionu.

Republika Srbija je ostvarila napredak u implementaciji tzv. Drugog energetskog paketa direktiva, tržište je otvoreno, EMS i EPEKSPOT su u maju 2014. godine potpisali Sporazum o principima saradnje na osnivanju i radu Berze električne energije u Srbiji, a EMS i KOSTT Sporazum o upravljanju mrežom i radom u septembru 2014. godine. Međutim, pokrenut je prekršajni postupak protiv Srbije zbog neučestvovanja EMS u regionalnoj saradnji za koordiniranu dugoročnu aukciju (raspodelu) prekograničnih kapaciteta. (EMS raspodeljuje prekogranične kapacitete bilateralno sa Mađarskom i Rumunijom, konkurentski u odnosu na ostale zemlje potpisnice, ali je obaveza Srbije da se prekogranični kapaciteti raspodeljuju u asocijaciji operatora prenosnog sistema na regionalnom nivou. EMS do sada nije uzela učešće u zajedničkoj kancelariji za alokaciju kapaciteta, tzv. "cheapest allocation office“ sa sedištem u Podgorici, ali i neke druge zemlje potpisnice ne učestvuju.)

Kada je reč o transpoziciji propisa u oblasti električne energije, nema više otvorenih pitanja. Usvajanjem novog zakona do kraja ove godine, regulatorno telo će dobiti veća ovlašćenja u pogledu obaveze razdvajanja delatnosti operatora distributivnog sistema. Srbija je dosta visoko na listi kada je reč o transpoziciji propisa iz oblasti električne energije. Važeći Zakon o energetici je dobar u oblasti gasa, ali u praksi nije razdvojena transportna delatnost od snabdevanja i trgovine (JP „Srbijagas“), što predstavlja prepreku tržišnim reformama i podsticanju konkurencije. Pravno je izvršeno razdvajanje operatora transportnog sistema u vertikalno integrisnim preduzećima u gasnom sektoru (JP „Srbijagas“ i „Yugorosgaz a.d“), od snabdevanja prirodnim gasom i drugih delatnosti, ali „Yugorosgaz a.d“ nije izvršio funkcionalno razdvajanje. To sprečava konkurenciju i šteti potrošačima gasa, jer vlasnik infrasturkture može da koristi monopolski položaj da onemogući pristup treće strane ili da obračunava tarife koje bi možda bile niže da nema monopolski položaj. Srbija je bila u obavezi da razdvoji JP „Srbijagas“ u dva preduzeća od 2007. godine. Pošto od tada nije izvršena obaveza, Savet ministara EnZ je, na zasedanju u Kievu u junu 2014. godine, odlučio da pokrene tužbu protiv Republike Srbije zbog neimplementacije. To je prepreka za ulazak u EU i uslov da Evropska komisija otvori pregovore o članstvu Srbije u EU u Poglavlju 15. energetika. Pored tog uslova, Janez Kopač je izneo da je uslov i imena međudržavnog Sporazuma sa Ruskom Federacijom u vezi izgradnje sistema za transport prirodnog gasa „Južni tok“, koji, prema mišljenju Sekretarijata EnZ, nije u skladu ni sa tzv. Drugim ni sa Trećim energetskim paketom direktiva. Sporazum ne predviđa pravilo prostog pristupa treće strane, tj. ostalih učesnika na tržištu, nego samo vlasnika. Kapaciteti i tarifa su stvar vlasnika, a ne regulatornog tela, a prema direktivama i prema odredbama Zakona o energetici, tarife su u nadležnosti Agencije za energetiku RS, a pristup treće strane mora biti bar formalno obezbeđen. Ta odredba nije u skladu sa pravilima EU i nije prihvatljivo za EK i EnZ koje traže izmenu međudržavnog sporazuma. Janez Kopač je istakao da je sličan problem i sa ugovorima koje sa Ruskom Federacijom imaju Bugarska, Mađarska i Makedonija, ali je problem manji jer nije uslov za pristupanje EU.

JP „Srbijagas“ treba da poveća transparentnost. Preduzeće je usvojilo Pravila o radu sistema za transport gasa i pristup treće strane, ali nije ispunilo obavezu objavljivanja statističkih podataka o kapacitetima i poslovanju po evropskim standardima koji podrazumevaju da se podaci objavljuju na veb stranici na enegleskom jeziku.

Direktiva o promociji električne energije proizvedene iz obnovljivih izvora (2009/28/EC) je preneta u pravni poredak Energetske zajednice 2012. godine. Svaka država ima individualni cilj koliko mora povećati učešće energije iz obnovljivih izvora u ukupnoj potrošnji energije. Obaveza Srbije je da poveća učešće energije prizvedene iz obnovljivih izvora sa 21,2% u 2011. godini na 27% do 2020. godine, merama koje nisu propisane, jer je „energy mix“ (energije vetra, biomase, solarne) stvar države članice. Srbija je prva i jedina država članica koja je dostavila Nacionalni akcioni plan kako namerava da dostigne 27% do 2020. godine. Kod implementacije, Sekretarijat EnZ je uočio nekoliko problema, koji ukazuju da Srbija neće lako dostići taj cilj. Problemi su: odsustvo značajnijih investicija, problem oko davanja i oduzimanja građevinskih dozvola, objektivna ograničenja u pogledu stručnih kapaciteta. Pored toga, potrebno je da Srbija donese poseban propis koji će sadržati kriterijume održivosti i šeme sertifikacije za tečna biogoriva i biotečnosti i da revidira nejasne, složene i zahtevne postupke izdavanja dozvola, ovlašćenja i saglasnosti za priključenja, u cilju stimulisanja investicija. U oblasti energetske efikasnosti, Srbija je delimično ili u celini preuzela sve tri direktive koje se odnose na označavanje proizvoda, energetsku efikasnost u zgradama i energetske usluge, ali nedostaju podzakonska akta i jačanje kapaciteta za implementaciju na nivou lokalnih samouprava. U oblasti procene uticaja na životnu sredinu, nivo transpozicije je visok, ali je potrebno uložiti napor za delotvornu implementaciju, posebno kada je u pitanju učešće javnosti. Direktiva o smanjenju sadržaja sumpora u pojedinim tečnim gorivima je delimično transponovana, nedavno je postignut napredak zabranom određenih tipova mazuta, ali i dalje se ne ispunjavaju uslovi koji se odnose na definiciju goriva, drugih tipova goriva, uzorkovanje i testiranje. Rok za primenu Direktive o ograničenju emisija određenih zagađivača u vazduh iz velikih ložišta je kraj 2017. godine (termoelektrane), a Direktive o emisijama iz industrijskih postrojenja (koja je još strožija od Direktive o velikim ložištima) 1. januar 2018. godine, ali se odnosi samo na nova postrojenja.

Janez Kopač je podvukao da je Srbija prva država članica EnZ koja je transponovala Direktivu o održavanju minimalnih zaliha sirove nafte zahvaljujući saradnji Odbora za privredu, regionalni razvoj, trgovinu, turizam i energetiku sa Ministarstvom i EnZ. Odbor je usvajanjem amandmana na Predlog zakona o robnim rezervama omogućio da se preuzmu obaveze vezano za ovu direktivu.

U zaključku, Janez Kopač je informisao da su u EU u toku aktivnosti na pripremi Evropske energetske unije. Iako još nije definisana kao institucija, Žan Klod Junker, predsednik Evropske komisije, već je predložio Alinku Bratušek iz Slovenije za potpredsednika Evropske energetske unije. Sledećih nekoliko godina će se izmeniti sada važeći ugovori, ali neće imati smisla obrazovanje Evropske energetske unije bez učešća Turske, Švajcarske i Norveške. Stigao je zvaničan predlog gospodina Žan Klod Junkera za obrazovanje Parlamentarne skupštine EnZ. To će biti nova institucija, a u januaru 2015. godine će biti javna rasprava i o tom predlogu. To će biti prilika da se Odbor uključi u pan-evropsku javnu raspravu o pitanjima promena u EnZ. Ministarskim savetom EnZ sledeće godine predsedavaće Albanija.

U diskusiji narodni poslanici su postavljali pitanja, izneli stavove i mišljenja i dali predloge i sugestije. Postavljena su sledeća pitanja:

* da li je izveštaj „Energetska zajednica za budućnost“ Visokog konsultativnog Saveta za unapređenje rada Energetske zajednice pripremljen u okviru Evropske komisije ili u okviru Energetske zajednice;
* kakva je procedura odlučivanja u Energetskoj zajednici.

U odgovoru na postavljena pitanja, Janez Kopač je izneo da je izveštaj „Energetska zajednica za budućnost“ Visokog konsultativnog Saveta za unapređenje rada EnZ pripremljen u okviru EnZ. Pojasnio je da je navedena radna grupa obrazovana *ad hoc* odlukom Ministarskog saveta EnZ od 24. oktobra 2013. godine, sa zadatkom da izvrši nezavisnu procenu adekvatnosti insitutucionalnog organizovanja i metoda rada Energetske zajednice za postizanje ciljeva postavljenih Ugovorom o Energetskoj zajednici. Visoki konsultativni Savet podneo je izveštaj Ministarskom Savetu EnZ 1. juna 2014. godine, koji sadrži predloge za reformisanje i neophodne korake za sprovođenje tih predloga. Sastancima radne grupe je predsedavao prof. Jerži Busek (Jerzy Buzek) kao ugledna ličnost u EU u oblasti energetike. Kada je u pitanju donošenje odluka u EnZ, svaka strana ugovornica ima jedan glas, bez obzira na visinu uplate u budžet EnZ. Izneo je da se, u praksi, odluke ne donose glasanjem i naveo primer da se ove godine raspravljalo o tome da li treba uvesti sankcije Bosni i Hercegovini zbog permanentnog nepoštovanja Ugovora. Srbija je bila protiv sankcija (pokretanja tužbe) i bez glasanja je zaključeno da se Bosni i Hercegovini neformalno produži rok za ispunjavanje obaveza za još jednu godinu. Ipak, EU je već unilateralno uvela sankciju BiH time što je blokirala korišćenje sredstava iz IPA fondova. Sredstva iz ovih fondova za Srbiju od oko milijardu i po evra su na raspolaganju od 2014. do 2020. godine. Ova sredstva neće biti blokirana zbog „Srbijagasa“, ali postoji mogućnost uslovljavanja. Iako je EU mnogo jači partner, EnZ je prema Ugovoru nezavisna institucija i u Sekretarijatu EnZ sve članice bi trebalo da imaju jednak tretman. Naveo je primer aktivnosti Srbije prilikom rasprave o novoj Direktivi o industrijskim emisijama. Evropska komisija je predložila za države ugovornice finansijski veoma zahtevna rešenja. Ni jedna država ugovornica se nije usudila da komentariše ova rešenja osim Srbije. Srbija je iznela kontra predlog koji su podržale sve države ugovornice koje imaju probleme zbog termoelektrana i prihvaćeno je daleko povoljnije rešenje. Kopač je podvukao da se aktivnim odnosom u EnZ može mnogo toga postići i da Evropska komisija prihvata izveštaj o napretku koji podnosi Sekretarijat EnZ bez ikakvih korekcija. Savetovao je da se usvoji dobar novi zakon o energetici, bez prelaznih odredaba koje bi bile u suprotnosti sa međunarodno prihvaćenim obavezama. EnZ ne može menjati propisane rokove za izvršavanje obaveza, ali će pomagati Srbiji kao i ostalim zemljama ugovornicama da izvrše obaveze time što neće vršiti pritisak kada postoje objektivni razlozi za odlaganje.

Ljubo Maćić, predsednik Saveta Agencije za energetiku RS informisao je da će razdvajanje delatnosti u JP „Srbijagas“ moći da se izvrši u roku kraćem od očekivanog, jer su i „Srbijagas“ i distributeri gasa već sproveli računovodstveno razdvajanje, odnosno razdvajanje troškova imovine i plata zaposlenih u mrežnoj delatnosti od ostalih delatnosti, što je veliki posao i preduslov za funkcionalno razdvajanje. Tarife su objavljene i obračunavaju se u transportnom sistemu, tržište je otvoreno, kupci na slobodnom tržištu ugovaraju nabavku gasa i više nemaju pravo na regulisano snabdevanje. Od 1. januara 2015. godine kupci (izuzev malih kupaca i domaćinstava) neće imati pravo na javno snabdevanje i plaćaće mrežarinu. Agencija će uskoro dati saglasnost na Pravila o radu sistema za transport gasa „Srbijagas“-a, a ostala 33 distributera će po uzoru na Pravila pripremiti svoja dokumenta.

Izneto je da je Odbor za privredu, regionalni razvoj, trgovinu, turizam i energetiku aktivan u EnZ i u Regionalnoj parlamentarnoj mreži odbora za privredu, finansije, evropske integracije koju podržava Vestminsterska fondacija za demokratiju, što je rezultiralo inicijativom za obrazovanje parlamentarne skupštine EnZ i vodi daljim integrativnim procesima u regionu i u drugim oblastima.

U diskusiji su učestvovali Aleksandra Tomić, Radmilo Kostić, Ljubo Maćić, Mirjana Filipović i Janez Kopač.

Druga tačka dnevnog reda **– Razno.**

Radi potpunijeg informisanja i efikasnijeg rada Odbora, jednoglasno je prihvaćen predlog predsednika da Odbor zatraži informaciju o svim pogodnostima (sve subvencije, podsticaji i ostale olakšice za investiranje i poslovanje) za domaće i strane investitore, predviđene zakonskim i podzakonskim aktima iz nadležnosti ministarstava. Informacija treba da sadrži u čemu se sastoji pogodnost (finansijska i nefinansijska podrška), uslove da se ona ostvari, naziv i član akta, kako, na koji način i preko koga se ostvaruje, kao i kakvo je trenutno stanje i mogućnosti za ostvarivanje konkretne pogodnosti.

Predsednica Odbora je obavestila da je Parlament Republike Italije, u okviru parlamentarne dimenzije italijanskog predsedavanja Evropskom unijom, uputio poziv za učešće na „Sastanku predsednika odbora za poljoprivredu i odbora za industrijski razvoj i mala i srednja preduzeća“, koji će se održati u Rimu, 26. i 27. oktobra 2014. godine. Odbor je jednoglasno odlučio da predsednik Odbora dr Aleksandra Tomić učestvuje na sastanku, s obzirom da su teme koje se razmatraju u delokrugu rada Odbora i da je radni jezik sastanka engleski.

Sednica je zaključena u 15 časova i 15 minuta.

Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |